สตง.กังขาอุ้มทีวีดิจิทัล
สตง.ทักท้วงลดค่าธรรมเนียมไลเซนส์ 2-4% ทีวีดิจิทัล ทำรายได้แผ่นดินหาย
6 ต.ค. 2557

สตง.ทักท้วงลดค่าธรรมเนียมไลเซนส์ 2-4% ทีวีดิจิทัล ทำรายได้แผ่นดินหาย 
นายฐากร ตัณฑสิทธิ์ เลขาธิการคณะกรรมการกิจการกระจาย เสียง กิจการโทรทัศน์ และกิจการ โทรคมนาคมแห่งชาติ (กสทช.) เปิดเผยว่า กสทช.ได้รับหนังสือจากสำนักงานการตรวจเงินแผ่นดิน (สตง.) ที่สอบถามกรณีที่คณะกรรมการกิจการกระจายเสียงและกิจการโทรทัศน์ (กสท.) มีมติลดค่าธรรมเนียมให้ผู้ประกอบการทีวีดิจิทัลสูงสุดในอัตรา 4% ซึ่งส่งผลให้รายได้ของแผ่นดินหายไป จึงต้องการให้ชี้แจงรายละเอียด 
"ประเด็นที่ สตง.ถามคือ อำนาจของ กสท.ในการลดค่าธรรมเนียม และเงินรายได้ที่หายไปจากการลดค่าธรรมเนียมให้กับเอกชน ใครจะเป็นผู้รับผิดชอบ" นายฐากร กล่าว 
ทั้งนี้ บอร์ด กสท.มีมติเบื้องต้นวันที่ 22 ก.ย. เห็นชอบการปรับ แก้เงื่อนไขการประมูลทีวีดิจิทัล ประกอบด้วย 3 แนวทาง คือ 1.ยกเว้นค่าธรรมเนียมใบอนุญาตและกองทุนเพื่อวิจัยและพัฒนากิจการกระจายเสียงและกิจการโทรทัศน์ (ยูเอสโอ) รวม 4% ให้กับช่องที่ออกอากาศคู่ขนาน ระยะเวลา 5 ปี 2.ยกเว้นการเก็บค่าธรรมเนียมค่ายูเอสโอ 2% ให้กับผู้ประกอบการทีวีดิจิทัล 24 ช่อง ระยะเวลา 5 ปี และ 3.ยืดระยะเวลาการจ่ายเงินค่าประมูลงวดที่ 2 ให้กับผู้ประกอบการทุกช่องออกไปอีก 1 ปี 
พ.อ.นที ศุกลรัตน์ ประธาน กสท. กล่าวว่า การประชุมบอร์ดวันที่ 6 ต.ค. จะหยิบยกกรณีการลดค่าธรรมเนียมมาหารืออีกครั้ง เนื่องจากกรณีดังกล่าวที่ประชุมยังไม่ได้มีมติรองรับ เป็นเพียงความเห็นจากคณะที่ปรึกษาทางกฎหมาย ซึ่ง กสท.ได้สอบถามไปแล้วว่าขัดต่อกฎหมายหรือไม่ รวมไปถึงการยืดระยะเวลาจ่ายเงินค่าประมูลงวดที่ 2 ออกไป 1 ปี ซึ่งรายได้ค่าประมูลหายไป 8,124 ล้านบาท
นายมานะ ตรีรยาภิวัฒน์ อาจารย์คณะนิเทศศาสตร์ มหาวิทยาลัยหอการค้าไทย กล่าวว่า แม้ว่าการลดค่าธรรมเนียมมีขึ้นเพื่อจูงใจให้เกิดการเปลี่ยนผ่านสู่ทีวีดิจิทัล แต่ กสท.ต้องตอบสังคมให้ได้ว่าเงินรายได้แผ่นดินที่หายไปนั้น กสท.จะรับผิดชอบอย่างไร